ร้องช่วยขรก.ถูกฟ้องล้มละลาย
ชมรมปฏิรูปสิทธิลูกหนี้จัดกลุ่ม ข้าราชการถูกฟ้องล้มละลาย 300 ราย ส่งถึงมือรัฐ ร้องนายกฯ ผุดศูนย์แก้หนี้ครบวงจร
1 พ.ย. 2553

ชมรมปฏิรูปสิทธิลูกหนี้จัดกลุ่ม ข้าราชการถูกฟ้องล้มละลาย 300 ราย ส่งถึงมือรัฐ ร้องนายกฯ ผุดศูนย์แก้หนี้ครบวงจร 
น.ส.อาจิน จุ้งลก เลขานุการชมรมปฏิรูปสิทธิลูกหนี้ เปิดเผยว่า ขณะนี้ได้รวบรวมลูกหนี้ข้าราชการที่ถูกฟ้องร้องดำเนินบังคับคดี และฟ้องร้องล้มละลายประมาณ 300 ราย ทั้งกลุ่มที่อยู่ในกระบวนการล้มละลาย กลุ่มที่อยู่ในกระบวนการบังคับคดี (ยึด อายัด ขายทอดตลาด) กลุ่มที่อยู่ระหว่างถูกฟ้องร้อง เพื่อส่งรายชื่อให้คณะกรรมการช่วยเหลือลูกหนี้ที่ไม่ได้รับความเป็นธรรม กรณีหนี้สถาบันการเงินและหนี้สินเชื่อบัตรเครดิต กระทรวงยุติธรรม ที่มี พ.ต.ท.ทวี สอดส่อง รองปลัดกระทรวงการยุติธรรม เป็นประธาน
ทั้งนี้ คาดว่าภายในเดือนนี้กระทรวงยุติธรรมจะมีการเชิญเจ้าหนี้สถาบันการเงิน สมาคมธนาคารไทย ธนาคารแห่งประเทศไทย และหน่วยงานที่เกี่ยวข้องมาหารือในการแก้ไขปัญหาหนี้อย่างเป็นรูปธรรม  
นอกจากนี้ ชมรมฯ ยังได้สรุปปัญหาและเสนอประเด็นปัญหาความเดือดร้อนต่อนายกรัฐมนตรี เพื่อผลักดันให้รัฐบาลมีนโยบายความช่วยเหลือลูกหนี้ผู้เดือดร้อนอย่างชัดเจน รวดเร็ว เป็นรูปธรรม ไม่ซ้ำซ้อน แบบเบ็ดเสร็จในจุดเดียวกัน 
ปัจจุบันคาดว่ามีข้าราชการและรัฐวิสาหกิจกำลังอยู่ในกระบวนการฟ้องบังคับคดีอยู่ 1 แสนราย สาเหตุหลักมาจากการเป็นหนี้ส่วนตัว และหนี้จากการใช้ตำแหน่งไปค้ำประกันให้ผู้อื่น เมื่อเจ้าหนี้ไม่สามารถทวงหนี้จากผู้กู้ก็จะมาติดตามทวงหนี้จากผู้ค้ำประกัน กลุ่มลูกหนี้ส่วนใหญ่เป็นหนี้ในสมัยวิกฤตเศรษฐกิจปี 2540 เกิดจากการล้มละลายของสถาบันการเงิน ซึ่งที่รัฐบาลให้การสนับสนุนและช่วยเหลือบริษัทขนาดใหญ่ได้ปรับปรุงโครงสร้างหนี้เกือบหมดแล้ว แต่ลูกหนี้รายย่อยยังไม่ได้รับการช่วยเหลือจากภาครัฐ 
ขณะนี้มีสถิติลูกหนี้ถูกฟ้องล้มละลายเพิ่มมากขึ้นเรื่อยๆ จากข้อมูลสถิติกรมบังคับคดีตั้งแต่ปี 2548 ถึงวันที่ 30 มิ.ย. 2553 พบว่าศาลมีคำสั่งพิทักษ์ทรัพย์เด็ดขาดถึง 5.78 หมื่นคดี บุคคลธรรมดาถูกศาลล้มละลายกลางมีคำสั่งพิทักษ์ทรัพย์เด็ดขาด 1.17 แสนราย มีคำสั่งให้เป็นบุคคลล้มละลาย 3.9 หมื่นราย
ส่วนปี 2554 นี้ คาดว่าจะมีคดีเข้าสู่ศาลล้มละลายกลางมากเป็นประวัติการณ์ เนื่องจากในปีนี้สถาบันการเงินเจ้าหนี้ต้องเร่งดำเนินคดีกับลูกหนี้ เพราะอายุความการบังคับคดีในคดีแพ่งกำลังจะหมดอายุความ 10 ปี